L 147/112
LV
Eiropas Savienības Oficiālais Vēstnesis
7.6.2023.
(3)
Ar RASFF starpniecību nesen saņemti paziņojumi liecina, ka pastāv nopietns tiešs vai netiešs kādas pārtikas vai barības radīts risks cilvēka veselībai.
Turklāt oficiālās kontroles, ko dalībvalstis 2022. gada otrajā pusgadā veica attiecībā uz dažiem nedzīvnieku izcelsmes pārtikas produktiem un barību, liecina, ka Īstenošanas regulas (ES) 2019/1793 I un II pielikumā sniegtie saraksti būtu jāgroza, lai Savienībā aizsargātu cilvēka veselību.
(4)
Sakarā ar risku, ka dārzeņpipari (Capsicum annuum) un Capsicum ģints pipari (izņemot dārzeņpiparus) no Dominikānas Republikas ir kontaminēti ar pesticīdu atliekām, kopš 2010. gada janvāra tiem ir tikušas piemērotas pastiprināta līmeņa oficiālās kontroles un īpaši nosacījumi pie ievešanas Savienībā.
Dalībvalstu veiktās oficiālās kontroles liecina, ka atbilstība attiecīgajām Savienības tiesību aktos paredzētajām prasībām uzlabojas.
Minēto kontroļu rezultāti liecina, ka šo pārtikas produktu ievešana Savienībā nopietnu risku cilvēka veselībai vairs nerada.
Tātad nav nepieciešams joprojām prasīt, lai katram sūtījumam līdzi būtu oficiāls sertifikāts, kurā deklarēts, ka visi paraugu ņemšanas un analīzes rezultāti apliecina atbilstību Eiropas Parlamenta un Padomes Regulai (EK) Nr. 396/2005 (4).
Tomēr oficiālās kontroles dalībvalstīm joprojām būtu jāveic, lai nodrošinātu, ka pašreizējais atbilstības līmenis saglabājas.
Tāpēc Īstenošanas regulas (ES) 2019/1793 II pielikuma 1. punkta ieraksts par dārzeņpipariem (Capsicum annuum) un Capsicum ģints pipariem (izņemot dārzeņpiparus) no Dominikānas Republikas būtu jāsvītro un jāpārceļ uz tās I pielikumu, identitātes kontrolpārbaužu un fizisko kontrolpārbaužu biežumu saglabājot tādā līmenī, kas paredz pārbaudīt 50 % Savienībā ievesto sūtījumu.
(5)
Kas attiecas uz dārzeņpiparu (Capsicum annuum) un Capsicum ģints piparu (izņemot dārzeņpiparus) un apelsīnu sūtījumiem no Ēģiptes, oficiālajās kontrolēs, ko dalībvalstis veikušas saskaņā ar Īstenošanas regulas (ES) 2019/1793 5. un 6. pantu, tika konstatēts augsts neatbilstības līmenis attiecīgajām Savienības tiesību aktos noteiktajām prasībām, kas skar kontamināciju ar pesticīdu atliekām.
Tāpēc šiem Savienībā ievestajiem sūtījumiem veicamo identitātes kontrolpārbaužu un fizisko kontrolpārbaužu biežumu ir lietderīgi palielināt līdz 30 %.
(6)
Kas attiecas uz zvīņainās anonas (Annona squamosa) sūtījumiem no Ēģiptes, no RASFF paziņojumiem iegūtie dati un informācija par dalībvalstu veiktām oficiālajām kontrolēm liecina, ka sakarā ar iespējamu kontamināciju ar pesticīdu atliekām veidojas jauni riski cilvēka veselībai.
Tāpēc šīs preces ievešanai no Ēģiptes ir nepieciešams pieprasīt pastiprināta līmeņa oficiālās kontroles.
Tātad Īstenošanas regulas (ES) 2019/1793 I pielikumā būtu jāiekļauj ieraksts par šo preci, identitātes kontrolpārbaužu un fizisko kontrolpārbaužu biežumu nosakot tādu, ka pārbaudīti tiek 20 % Savienībā ievesto sūtījumu.
(7)
Sakarā ar risku, ka zemesrieksti un no zemesriekstiem ražoti produkti no Gambijasir kontaminēti ar aflatoksīniem, kopš 2019. gada janvāra tiem ir tikušas piemērotas pastiprināta līmeņa oficiālās kontroles un īpaši nosacījumi pie ievešanas Savienībā.
Jau ilgāk nekā trīs gadus šīs preces Savienībā nav importētas.
Tāpēc Īstenošanas regulas (ES) 2019/1793 II pielikuma 1. punkta ieraksts par zemesriekstiem un no zemesriekstiem ražotiem produktiem no Gambijas būtu jāsvītro un jāpārceļ uz tās I pielikumu, identitātes kontrolpārbaužu un fizisko kontrolpārbaužu biežumu nosakot tādu, ka pārbaudīti tiek 50 % Savienībā ievesto sūtījumu.
Dalībvalstīm būtu joprojām jāveic oficiālās kontroles, lai nodrošinātu, ka pēc īpašo nosacījumu atcelšanas, kad tirdzniecība, iespējams, atsāksies, šīs Savienībā ievestās preces atbilst attiecīgajām Savienības tiesību aktos noteiktajām prasībām, kas skar kontamināciju ar aflatoksīniem.
(8)
Kas attiecas uz eļļas moringas (Moringa oleifera) sūtījumiem no Indijas, oficiālajās kontrolēs, ko dalībvalstis veikušas saskaņā ar Īstenošanas regulas (ES) 2019/1793 5. un 6. pantu, tika konstatēts augsts neatbilstības līmenis Savienības tiesību aktos noteiktajām attiecīgajām prasībām, kas skar kontamināciju ar pesticīdu atliekām.
Tāpēc šiem Savienībā ievestajiem sūtījumiem veicamo identitātes kontrolpārbaužu un fizisko kontrolpārbaužu biežumu ir lietderīgi palielināt līdz 20 %.
(4) Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).